สังคมข่าวหุ้น
*… วานนี้ตลาดหุ้นไซด์เวย์มาก ๆ กราฟช่วงก่อนปิดตลาดภาคเช้าดูค่อนข้างดี พอเปิดบ่ายเท่านั้นแหละ ดิ่งลงต่อเนื่อง และมาอยู่ในแดนลบตั้งแต่ 16.15 น. เป็นต้นมา ก่อนที่จะมีแรงซื้อกลับในช่วง ATC ดันดัชนีปิดบวกเพียงเล็กน้อย 4.71 จุด มาที่ 1,120.46 จุด แต่ที่น่าสนใจคือ มูลค่าซื้อขายยังเยอะมาก หรือกว่า 83,662 ล้านล้านบาท และมากแบบนี้มาหลายวันต่อเนื่องแล้ว นี่ขนาดยังใช้เกณฑ์ซิลลิ่ง-ฟลอร์ 15% อยู่ด้วยนะ …
9 เม.ย. 2563

คาเฟอีน
*… วานนี้ตลาดหุ้นไซด์เวย์มาก ๆ กราฟช่วงก่อนปิดตลาดภาคเช้าดูค่อนข้างดี พอเปิดบ่ายเท่านั้นแหละ ดิ่งลงต่อเนื่อง และมาอยู่ในแดนลบตั้งแต่ 16.15 น. เป็นต้นมา ก่อนที่จะมีแรงซื้อกลับในช่วง ATC ดันดัชนีปิดบวกเพียงเล็กน้อย 4.71 จุด มาที่ 1,120.46 จุด แต่ที่น่าสนใจคือ มูลค่าซื้อขายยังเยอะมาก หรือกว่า 83,662 ล้านล้านบาท และมากแบบนี้มาหลายวันต่อเนื่องแล้ว นี่ขนาดยังใช้เกณฑ์ซิลลิ่ง–ฟลอร์ 15% อยู่ด้วยนะ …
*… หุ้นปิดบวกเล็กน้อยแบบนี้ เพราะอัพไซด์มีค่อนข้างจำกัด หลัง 3-4 วันที่ผ่านมาดัชนีบวกไปแล้ว 100 จุด แต่หากมองอีกด้าน ดัชนีบวกเล็กน้อยแบบนี้ก็ถือว่าดีแล้วล่ะ ดีกว่าบวกแบบพุ่งแรง เพราะทำให้ดูร้อนแรงเกินไป และอาจทำให้พอมีข่าวลบอะไรเข้ามาสะกิดนิดหน่อย หุ้นจะร่วงหนักทันที และอาจเปิดการแพนิกอีกครั้งได้ ส่วนกรอบดัชนีในช่วงนี้ 1,125-1,200 จุด วนเวียนไปแบบนี้อีกสักพัก …
*… ตอนนี้หุ้นที่กำลังขึ้นเครื่องหมาย XD เพื่อจ่ายเงินปันผล ต่างถูกไล่ซื้อ ไล่ราคากันสนุกสนาน เพราะอัตราผลตอบแทนเงินปันผล Dividend yield หุ้นแต่ละตัวนั้นสูง ๆ ทั้งนั้น หลังก่อนหน้านี้ราคาหุ้นปรับลงมามากเกินไป เช่นในกลุ่มธนาคารพาณิชย์ TISCO ที่จะขึ้น XD วันที่ 27 เม.ย.นี้ ปันผล 7.75 บาท คิดยีลด์ราคาปิดวานนี้ยังสูง 10.00% หรืออย่าง TCAP ปันผล (ระหว่างกาล) 1.80 บาท ขึ้น XD วันที่ 13 เม.ย.นี้ คิดเป็นยีลด์ปันผลรอบนี้อยู่ที่ 4.90% และแบงก์เกียรตินาคิน KKP ปันผล (ระหว่างกาล) 2.75 บาท คิดเป็นยีลด์ 5.94% …
*… บมจ.บริหารสินทรัพย์ กรุงเทพพาณิชย์ BAM หลังขึ้น XD จ่ายเงินปันผล 1.05 บาท หลังยังคงเหวี่ยงพอสมควร อย่างวานนี้ขึ้นไปสูงสุด 22.60 บาท ต่ำสุด 21.00 บาท ก่อนจะปิดตลาดที่ 21.20 บาท ส่วนแนวโน้มวันนี้น่าจะมีโอกาสฟื้นตัวได้ (ทางเทคนิค) เว้นแต่ “เจ้ามือ” ก๊วนเสี่ย “จ.” ยังต้องการให้ราคาลงมาอยู่เพื่อเก็บของ หรือลากขึ้น-ลง ไปแบบนี้เรื่อย ๆ สัญญาณเทคนิคก็คงช่วยอะไรไม่ได้ ส่วนแนวโน้มไตรมาส 1 กำไรยังสวย แนวโน้มปีนี้ น่าจะมีสินทรัพย์เอ็นพีเอเข้ามาอยู่ในพอร์ตเพิ่มขึ้น …
*… บมจ.ท่าอากาศยานไทย AOT ยังได้รับความสนใจจากนักลงทุนที่เข้ามาไล่ราคากัน เลยอดสงสัยไม่ได้ว่า ในเมื่อตอนนี้เครื่องบินขึ้นลงแทบจะนับลำได้ เช่นเดียวกับผู้โดยสารที่เดินทางผ่านเข้าออกมีน้อยมาก ๆ แล้วเขาเล่น AOT จาก “ปัจจัยบวก” อะไรกัน!!? หลังลากราคาขึ้นมาจากวันที่ 4 เม.ย. อยู่ที่ 50.00 บาท ขึ้นมาล่าสุด 56.75 บาท หรือว่าเข้ามาเก็บหุ้นแบบลงทุนระยะยาว เผื่อสถานการณ์โควิด-19 คลี่คลาย โดยเฉพาะกองทุน SSF ที่จะถือยาว 10 ปีโน่นเลย อ้อ…… บล.เมย์แบงก์ กิมเอ็งฯ ให้ราคาเป้าหมายล่าสุด 54.00 บาท …
*… การบินไทย THAI ชนซิลลิ่งต่ออีกวัน (หลังมีข่าวที่ยังหาแหล่งอ้างอิงไม่ได้) ว่า เสี่ยเจริญ สิริวัฒนภักดี จะเข้ามาเพิ่มทุน หรืออาจจะมีการซื้อสินทรัพย์บินไทย ทำให้เกิดการเก็งกำไรมาต่อเนื่อง ส่วนทิศทางวันนี้ ราคาซิลลิ่งจะอยู่ที่ 6.35 บาท ต้องการลุ้นกันว่าจะไล่ราคากันอีกไหม แต่มีประเด็นที่น่าสนใจ หรือข้อสังเกตคือ มูลค่าการซื้อขายไม่ได้มากมายอะไร เช่นวานนี้ ชนซิลลิ่งตอนมูลค่าซื้อขายขึ้นมาเพียง 18 ล้านบาทเท่านั้น